SKRIFTLIG FORESPØRGSEL E-1420/02

af Erik Meijer (GUE/NGL) til Kommissionen

(23. maj 2002)

Om: Afskaffelse af den flerårige faste rente på lån for boligejere som utilsigtet bivirkning af nye regnskabsregler

1. Har Kommissionen kendskab til, at en meget stor del af de mennesker, der ejer deres bolig, kun er i stand hertil på grund af eksisterende pantebreve, hvor der af et lånt pengebeløb, der svarer til ejendomsværdien eller en del heraf, regelmæssigt betales renter?

2. Kan den bekræfte, at europæiske virksomheder og banker som følge af forslagene til International Accounting Standards fra 2005 hvert år skal bogføre deres aktiver til den på det pågældende tidspunkt gældende markedsværdi (Fair Value) og til dette formål også hver gang må nyvurdere deres panteporteføljer, hvorved værdien af pantetilgodehavender med en fast rente falder, efterhånden som rentesatsen stiger?

3. Er der som følge af denne årlige nyvurdering risiko for, at der fremover ikke længere vil tilbydes pantebreve med en fast rentesats over en længere årrække, fordi værdisvingninger bevirker gevinstsvingninger, og banker så ikke længere er interesseret, når de afslutter pantebreve med fast rente?

4. Hvilke virkninger regner Kommissionen med, hvis alle, eller de fleste pantebreve har en variabel rente og hvert år vil kunne ændre husejeres boligudgifter betydeligt? Vil dette efter Kommissionens opfattelse bevirke, at man afstår fra at købe en ejerlejlighed, at købekraften for anskaffelsen af andre varer falder eller at antallet af fallitter stiger, fordi mange mennesker ikke er i stand til at klare risiciene ved årlige ændringer?

5. Mener Kommissionen, at der som følge af nye bestemmelser opstår en situation, hvor kommercielle virksomheder ganske vist fortsat tilbyder pantebreve til fast rente, fordi der foreligger en efterspørgsel, men hvor værdien af disse pantebreve bestemmes af et termin/optionsmarked, hvorved de samlede udgifter til porteføljeforvaltning af pantebreve vil stige?

6. Finder Kommissionen det ønskeligt at beskytte dem, der skal betale renter, mod de negative virkninger af årlige svingninger og også at undgå andre former for stigning af udgifterne for forbrugerne? På hvilken måde agter den at gennemføre dette?

Kilde: Den nederlandske avis De Volkskrant af 15. og 16. april 2002.

Svar afgivet på Kommissionens vegne af Frederik Bolkestein

(25. juli 2002)

Kommissionen er fuldt ud klar over, at der er mange mennesker, der kun er i stand til at erhverve egen bolig ved hjælp af realkreditlån, hvilket medfører, at der skal foretages regelmæssige rentebetalinger.

Kommissionen kan ikke bekræfte, at banker og virksomheder fra 2005, når børsnoterede selskaber skal udarbejde deres konsoliderede regnskaber i overensstemmelse med internationale regnskabsstandarder (IAS), skal bogføre deres panteporteføljer til dagsværdi (Fair Value).

Den relevante IAS 39-standard, der omhandler anerkendelse og måling af finansielle instrumenter til gældende markedsværdi (Fair Value), undtager anvendelsen af dagsværdi på lån og fordringer, der udgår fra det selskab, der aflægger regnskab. Anvendelsen af IAS 39-standarden er derfor ikke årsagen til de påberåbte problemer i forbindelse med realkreditlån med fast rente.

Begrænsningerne i IAS 39-standardens anvendelsesområde indgår i betragtningerne til Europa-Parlamentets og Rådets direktiv 2001/65/EF af 27. september 2001 om ændring af Rådets direktiv 78/660/EØF, 83/349/EØF og 86/635/EØF for så vidt angår værdiansættelsesregler for visse selskabsformers samt bankers og andre penge- og finansieringsinstitutters årsregnskaber og konsoliderede regnskaber(1). Dette direktiv indfører bl.a. anvendelsen af dagsværdi (Fair Value) i Fællesskabet. I en af betragtningerne anføres det, at ansættelse til dagsværdi kun bør være muligt for poster, hvorom der er almindelig international konsensus om det hensigtsmæssige i denne bogføring. I øjeblikket er der ikke almindelig konsensus om at dagsværdi skal anvendes på alle finansielle aktiver og passiver.

Endelig indeholder referatet fra det rådsmøde, hvor ovennævnte direktiv blev vedtaget (31. maj 2001) en erklæring om, at anvendelsen af IAS 39-standarden ikke må påvirke udbuddet af realkreditlån til fast rente.

Kommissionen er vidende om, at International Accounting Standards Board (IASB) arbejder på forbedringer af den nuværende IAS 39-standard. Så vidt vides på nuværende tidspunkt, ændrer disse forbedringer ikke anvendelsesområdet for begrebet dagsværdi på en sådan måde, at det vil få betydning for udbuddet af realkreditlån med fast rente.

(1) EFT L 283 af 27.10.2001.